ร้าน BB Burger เป็นอีกร้านที่ขับรถผ่านบ่อยมากแค่ไม่เคยมาลอง เห็นรีวิวในวงในหลายรีวิวคะแนนดีเลยอยากตามมาลอง ตัวร้านตั้งอยู่หน้าทางเข้าถนนช้างม่อยติดคูเมือง จอดได้เฉพาะมอเตอร์ไซค์ เปิดบริการทุกวัน 09.00 - 03.00 น. ที่นั่งเป็นบาร์ข้างถนน รถวิ่งผ่านตลอด เมนูในร้านหลักๆขายเบอร์เกอร์ ฮอทดอก และพวกของทอดต่างๆราคาไม่แพงมากเริ่มที่ 50 บาทขึ้นไปเอง มาวันนี้ลองไป 2 อย่าง น้ำดื่มไม่ฟรีขวดละ 15 บาท
- Cheeseburger 100 บาท สามารถเลือกได้ว่าจะเอาเป็นหมูหรือเนื้อ ลองเนื้อมา ย่างมาแบบแห้งๆติดไหม้หน่อยๆ รสชาติเหมือนร้านฟาสฟู้ดชื่อดังเลย ติดเค็มนิดๆ ตัวขนมปังชิ้นขนาดมาตรฐานมาแบบร้อนๆ ไม่กรอบ ไม่หอม ผักและมะเขือสดใหม่ ชีสไม่ยืดกลิ่นและรสชาติไม่เยอะ โดยรวมธรรมดามากๆ ให้ 3.3/5
- Fish & Chips 160 บาท ได้เยอะ ปลาทอดชิ้นใหญ่มาก เฟรนฟรายชิ้นใหญ่แต่รสชาติทั่วไปเหมือนเอาแบบแช่แข็งมาทอด ตัวเนื้อปลาทอดมาได้แป้งกรอบ ไม่อมมัน ตัวเนื้อปลาชิ้นหนาใหญ่ เนื้อสัมผัสแบบปลาดอลลี่ เสียตรงที่รสจืดมากๆ ไม่มีจุดเด่นเลย ซอสมาโยราดปลาก็รสชาติงั้นๆ เฟรนฟรายก็เฉยๆ ไม่ค่อยแนะนำ ให้ 3.2/5
บริการไว พนักงานชอบชวนคุย มีแมลงวันนิดหน่อย บรรยากาศริมถนน ปริมาณกลางๆเมื่อเทียบกับราคา แต่ละวันจะมีเมนูพิเศษราคา 50 บาทด้วย (ราคาปกติก่อนลดอยู่ที่ 55-65 บาท) คนไม่เยอะ รสชาติโดยรวมธรรมดาๆและเหมือนร้านฟาสฟู้ดชื่อดังร้านนึงเลยทั้งตัวเบอร์เกอร์และปลาทอดที่มาลองคราวนี้ ต่างกันตรงที่วัตถุดิบที่สดใหม่และมีคุณภาพมากกว่าเท่านั้น ซอสไม่ว่าจะเป็นมัสตาร์ด มาโย มะเขือและพริกก็ถือว่าธรรมดาแทบไม่ต่างจากร้านฟาสฟู้ดชื่อดังเช่นกัน ยังไม่ค่อยแนะนำถ้าจะมาทานเอาอร่อย ชอบไม่ชอบมาลองกันได้